Peter Madsen kiistää syyllisyytensä ruotsalaistoimittaja Kim Wallin kuolemaan. Hänen asianajajansa Betina Hald Engmark kertoo tanskalaismediassa Madsenin olevan helpottunut poliisin uusista löydöistä.

Tanskalaiskeksijä Peter Madsenin asianajaja Betina Hald Engmark kertoo Fyens Stiftstidende -lehden sivuilla, että Madsen on helpottunut siitä, että dna-testi on varmistanut Juutinraumasta maanantaina löytyneen ruumiin olevan ruotsalaistoimittaja Kim Wall. Myös Jyllands-Posten kertoo samasta asiasta.

Taustalla on se, että Tanskan poliisi piti Kööpenhaminassa tiedotustilaisuuden, joka liittyi ruotsalaistoimittaja Kim Wallin kuolemaan. Madsen on vangittuna epäiltynä osallisuudesta Wallin kuolemaan.

Pahoin silvotusta ruumiista otettua dna-näytettä verrattiin poliisin mukaan Wallin hammasharjasta ja hiusharjasta otettuihin näytteisiin. Poliisi kertoi lisäksi, että Peter Madsenin sukellusveneestä on löydetty Wallille kuuluneita tavaroita. Lisäksi sukellusveneestä löytyi Wallin verta.

Poliisi kertoi myös, että Wallin ruumiista on löydetty metallia, jonka tarkoituksena on mahdollisesti ollut varmistaa ruumiin pysyminen meren pohjassa. Ruumista oli vahingoitettu niin, että siitä poistuisi ilma, eikä se näin ollen kelluisi.

– Asiakkaani Peter Madsen on helpottunut poliisin tekemistä löydöistä. Asiakkaani ja minä olemme helpottuneita siitä, että tämä tuli ilmi, asianajaja Betina Hald Engmark kertoi tanskalaismedialle.

Asianajajan mukaan Peter Madsen on helpottunut poliisin tekemistä löydöistä.­

Miksi Madsen on helpottunut?

Tanskalaismediassa kysellään, miksi Madsen on helpottunut.

– Asiakkaallani Madsenilla ei ole tässä asiassa muita toiveita kuin se, että se selvitetään täysin ja kaikkia yksityiskohtia myöten. Tämä on asiakkaani suurin tavoite, Betina Hald Engmark korostaa.

Asianajaja muistuttaa, että Peter Madsen kiistää syyllisyytensä. Madsenin mukaan Wall kuoli onnettomuudessa sukellusveneessä. Tämän jälkeen Madsen hautasi Wallin ruumiin mereen.

Kööpenhaminan poliisin murharyhmän päällikkö Jens Möller ei arvuuttele Madsenin mahdollisella motiivilla surmata Wall. Poliisi pyysi yleisöltä vihjeitä, joiden avulla ruumiin puuttuvat osat löydettäisiin. Madsenin tarina tapahtumien kulusta on muuttunut useasti tapauksen tutkinnan aikana.